Musiek gaan nie in SA help | Netwerk24
Deur Izak Bergh, Marchand 11 Mei 2019 00:00
Ek lees dat Londen se vervoerowerhede klassieke musiek by stasies laat speel het om die misdaadsyfer te probeer verminder en binne 18 maande het diefstal met 'n derde gedaal en aanvalle op personeel met 'n kwart.
Suid-Afrika, die wêreldrekordhouer van moorde en wreedaardige aanvalle tydens diefstalpogings, sal dit nie kan doen nie. Die klankversterkers en ander toerusting sal vinnig verdwyn.
Ons ontsettende hoë diefstal­syfers kan tot 'n mate verstaan word, want werkloosheid en uiterste armoede kan daarvoor geblameer word. Maar die daaglikse wrede, sinnelose moorde gaan my verstand te bowe.
Weerlose mense wat geen bedreiging vir aanvallers inhou nie word koelbloedig doodgeskiet of met voorwerpe gekap, gesteek en vermink en dikwels nog verkrag ook.
Ek dink nie daar is verskonings vir die soort optrede nie. Die mense is gevoellose psigopate sonder waardes wat nie gerehabiliteer kan word nie en hulle moet op 'n menslike wyse uit die weg geruim word.
Die doodstraf sal die moordsyfer drasties laat daal soos die klassieke musiek diefstal laat daal het in Londen.